Bloem rockgroep stel nuwe album bekend - en dit KOOK - Get it Bloemfontein
Home Editor Picks Bloem rockgroep stel nuwe album bekend - en dit KOOK
RISE IN RED is in 2010 gestig deur Reynolds, McCrindle, dromspeler Jaco Novella en baskitaarspeler Kyle Bath. Die groep, wat bekendheid verwerf het vir hulle inspirerende lirieke en strelende klank, is hoofsaaklik begin as 'n projek wat gemik was op liedjieskryf en –vervaardiging, maar teen 2015 het hulle dit reggekry om hulle eie unieke styl te skep en begin fokus op lewendige optredes.
Dustin McCrindle, hoofsanger en ritmekitaarspeler, is 'n apteker wat daarvan hou om aktief te wees. Hy het begin kitaarspeel, as deel van 'n kerk se jeuggroep, toe hy veertien was en is sedertdien nog altyd betrokke by musiek. Dustin se lewensleuse is: 'Alles het 'n invloed'. "Ons kan tot op 'n sekere vlak kies tot in watter mate ons gaan toelaat dat dinge ons beïnvloed, maar op 'n manier sal dit wel ons opinies help vorm. Kies die dinge, media, mense en boodskappe waarmee jy jouself omring slim," sê hy. Om musiek te skryf, is vir hom baie persoonlik. "Dit is nie altyd 'n magiese oomblik van woorde wat in plek val nie, maar wanneer dit gebeur is dit lekker. Daar is niks soos 'n sterk invalshoek om 'n idee vir 'n nuwe liedjie te prikkel nie." Dustin glo dat musiek die vinnigste manier is om 'n idee of boodskap te versprei. "Almal sal nie noodwendig 'n goeie boek lees nie, maar 'n goeie liedjie sal oor-en-oor deur die massas gesing word – dis beide skrikwekkend en ongelooflik."
Jayson Reynolds, die groep se hoofkitaarspeler, besit 'n webtoepassings- en handelsmerkbesigheid. Hy speel al kitaar vandag hy veertien jaar oud is en het sy kriekettoerusting verkoop om sy eie kitaar te kon koop. Op sestien, het hy sy eerste elektriese kitaar gekry en haar Scarlett genoem. Sy is vandag nog een van sy gunsteling-instrumente. Geloof is Jayson se hoofinspirasie in die lewe. "Vir my moet musiek 'n emosionele verbintenis hê, so ek wil altyd liedjies skryf wat diep tref en emosie ontlok," sê hy. Jayson glo dat dit nooit te laat is om oor te begin nie. "Alhoewel die lewe hoogtepunte en laagtepunte het – en die laagtepunte erg kan wees – is dit nooit te laat om oor te begin en te hoop vir 'n beter toekoms nie." Jayson, wie se pa 'n vlieënier was, sien uit om sy eie vlieglisensie te kry – "Ek dink vlieg is in ons gene!"
Pierre du Toit is RISE IN RED se baskitaarspeler en 'n fiksheidsinstrukteur wat sy eie gimnasium besit. Alhoewel fiksheid vir hom belangrik is, is hy lief vir musiek omdat dit vir hom 'n kreatiewe uitlaatklep gee. Pierre was in verskeie musiekgroepe oor die afgelope twintig jaar en het al alle genres gespeel – van blues, rock en pop tot jazz – wat hom gehelp het om 'n veelsydige musikant te word. Een van sy loopbaanhoogtepunte was om baskitaar te speel vir 'n filharmoniese orkes. Vir Pierre is om musiek te skryf soos om te skilder. "My skilderdoek is musieknote en my instrument is die verfkwas," sê hy. Die musikant speel ook graag saam met 'n orkes wat 80's musiek doen in sy vrye tyd.
Dromspeler Jaco Novella is getroud en besit sy eie rekeningkundige firma. Buiten daarvoor dat hy dit geniet om 'n entrepreneur en musikant te wees, sien hy ook opgewonde uit na die geboorte van sy eerste kind. Hy speel al dromme vandat hy vyftien is en is lief vir musiek omdat dit vir hom alle aspekte van sy lewe saambind. Jaco luister graag na metal- of punk-rockmusiek. "Dit is die tipe musiek wat ek nog my hele lewe lank geniet. My voorliefde vir rockmusiek is my inspirasie om as musikant te groei." Sy lewensfilosofie is eenvoudig: "Vertrou op Jesus, want net Hy kan jou omstandighede verander."
RISE IN RED is 'n veelsydige rockgroep met 'n unieke styl en emosiebelaaide lirieke wat diep tref. Saam met die groep se opbouende boodskap van hoop, sal IN BETWEEN THE LINES beslis aanklank vind by nuwe en bestaande aanhangers van regoor die land.